LPH คาดปี 60 กำไรโตไม่น้อยกว่า 25% พร้อมตั้งเป้ารายได้โต 15%
LPH คาดปี 60 กำไรโตไม่น้อยกว่า 25% พร้อมตั้งเป้ารายได้โต 15%
6 มี.ค. 2560

นายอังกูร ฉันทนาวานิช ประธานเจ้าหน้าที่บริหาร บริษัท โรงพยาบาลลาดพร้าว จำกัด (มหาชน) หรือ LPH เปิดเผยว่า บริษัทตั้งเป้ารายได้ปี 60 เติบโต 15% ของรายได้การรักษาพยาบาลปีก่อน จากเป้าหมาย Portfolio ของผู้ป่วยชำระเงินที่ขยายตัวขึ้นบาง Segment ถึง 20-25% ปัจจัยหลักมาจากโครงการศูนย์ความเป็นเลิศทางการแพทย์ที่เปิดให้บริการเพิ่มขึ้นรวมถึงการเปิดการให้บริการของอาคารใหม่ คาดว่าจะทำให้จำนวนผู้มาใช้บริการส่วนนี้เติบโตได้ประมาณ 10% รายได้จากการให้บริการส่วนประกันสังคม  คาดว่ายังคงมีแนวโน้มเติบโตในอัตราเฉลี่ยไม่น้อยกว่าปีที่ผ่านมาคือประมาณ 4% สำหรับรายได้จากการบริการของบริษัทย่อยตั้งเป้าหมายเติบโตไม่น้อยกว่า  15-20% จากปีที่ผ่านมา โดยมีเป้าหมายและแรงผลักดันดังกล่าวควบคู่ไปกับการบริหารจัดการต้นทุนและค่าใช้จ่ายอย่างมีประสิทธิภาพจะส่งผลให้กำไรสุทธิรวมของบริษัทเพิ่มสูงขึ้นกว่าปีที่ผ่านมาได้ไม่น้อยกว่า 25%
สำหรับ 5 ศูนย์ความเป็นเลิศทางการแพทย์  (Excellent Center) ซึ่งเป็นไปตามแผนที่บริษัทยื่นไฟลิ่งเข้าตลาดหลักทรัพย์ฯได้แก่  ศูนย์โรคตาและเลสิค  ศูนย์ความงามและเลเซอร์  ศูนย์ทางเดินอาหารและตับ ศูนย์สมองและระบบประสาท  ศูนย์กระดูกและข้อ  ปัจจุบันเสร็จสมบูรณ์แล้ว 2 ศูนย์ คือ ศูนย์โรคตาและเลสิค  และศูนย์ความงามและเลเซอร์  และในปี 2560 LPH มีแผนจะเปิดเพิ่มอีก 4 ศูนย์ ได้แก่  ศูนย์สุขภาพและสตรี  ศูนย์สุขภาพเด็ก  ศูนย์ตรวจสุขภาพ และศูนย์ทันตกรรม
ส่วนแผนการลงทุนในปี 60 จะมีการสร้างโรงพยาบาลลาดพร้าว ลำลูกกา มีจำนวน 180 เตียง อยู่ระหว่างเตรียมการขออนุญาตก่อสร้างและจัดทำรายงานวิเคราะห์ผลกระทบสิ่งแวดล้อม (EIA) คาดว่าจะเริ่มก่อสร้างได้ช่วงปลายปี 60 และแล้วเสร็จในปี 62 ซึ่งจะทยอยใช้เงินที่ได้จาก IPO มูลค่า 800 ล้านบาท  และโครงการศูนย์พักฟื้นผู้สูงอายุ จำนวน 100 เตียง ซึ่งอยู่บริเวณเดียวกับโรงพยาบาล ลาดพร้าว ลำลูกกา
นอกจากนี้แผนการลงทุนในโรงพยาบาลเอกชนที่มีผลกำไร ขณะนี้อยู่ระหว่างการเจรจา 1 ราย เป็นโรงพยาบาลเอกชนในกรุงเทพฯ ซึ่งกำไรของโรงพยาบาลดังกล่าวยังไม่ดีมากนัก จึงต้องดำเนินการปรับโครงสร้าง อย่างไรก็ตาม คาดว่ากระบวนการซื้อจะแล้วเสร็จกลางปี 60 โดยบริษัทได้เตรียมงบลงทุนไว้เดิมประมาณ 200 ล้านบาท  แต่จะปรับเพิ่มเป็น 400 ล้านบาท
นายอังกูร กล่าวเพิ่มเติมว่า ณ สิ้นปี 59 LPH มีผู้ป่วยที่อยู่ในประกันสังคมอยู่ที่ 1.61 แสนคน ซึ่งเต็มโควต้าแล้ว ซึ่งเพิ่มขึ้นจากช่วงต้นปี 59 ซึ่งอยู่ที่ 1.49 แสนคน โดยสัดส่วนรายได้ของบริษัทจะมาจากผู้ป่วยประกันสังคม 45% และผู้ป่วยที่ชำระเงิน 55%  นอกจากนี้  คาดว่าในปีนี้จำนวนผู้ป่วยต่างชาติจะเพิ่มขึ้นประมาณ 10-20% จากปีก่อนซึ่งอยู่ที่ประมาณ 1 หมื่นคน จากผู้ป่วยทั้งหมด 2 แสนคน ซึ่งถือว่าฐานผู้ป่วยต่างชาติยังไม่มาก จึงยังมีโอกาสเพิ่มขึ้นได้อีก โดยผู้ป่วยต่างชาติ ส่วนใหญ่จะเป็นกลุ่มคนจากประเทศเพื่อนบ้าน ซึ่งเข้ามาทำงานในประเทศไทย
ด้านผลประกอบการของบริษัทในงวดปี 59 มีกำไรสุทธิ 155.90 ล้านบาท เติบโต 55.21% จากปีก่อนหน้าที่มีกำไร 100.45 ล้านบาท และมีรายได้ 1,362.93 ล้านบาท เพิ่มขึ้น 8.54% จากงวดปี 58 ที่มีรายได้รวม 1,255.70 ล้านบาท ปัจจัยขับเคลื่อนจากการเติบโตของผู้มาใช้บริการโรงพยาบาลและการใช้จ่ายเพื่อสุขภาพที่เพิ่มขึ้นโดยเฉพาะในช่วงไตรมาส 4 เนื่องจากเป็นช่วงไฮซีซันที่มีผู้ป่วยเข้ารับการรักษามาก ประกอบกับศูนย์ความเป็นเลิศทางการแพทย์ทั้ง 5 ศูนย์ เริ่มสร้างรายได้เพิ่มขึ้นอย่างต่อเนื่อง  การขยายฐานที่มากขึ้นของกลุ่มลูกค้าที่มาใช้บริการของบริษัทย่อย AMARC รวมถึงผลตอบแทนการลงทุนกองทุนส่วนบุคคลของโรงพยาบาลที่เติบโตขึ้นในรอบปีที่ผ่านมา